प्रज्ञालाई नयाँ युग सुहाउँदो बनाउन वृहत बहस
नेपाल प्रज्ञा प्रतिष्ठानलाई नयाँ युगअनुसार अब कसरी अगाडि बढाउने भन्ने बारेमा सभामा वृहत छलफल भएको छ ।
गोरखापत्र अनलाइनकाठमाडौं, भदौ ६ गते । नेपाल प्रज्ञा प्रतिष्ठानलाई नयाँ युगअनुसार अब कसरी अगाडि बढाउने भन्ने बारेमा सभामा वृहत छलफल भएको छ । प्रतिष्ठानको ४० औं प्राज्ञ सभामा बुधबार आयोजित सभामा यस विषयमा छलफल भएको हो । छलफलको निष्कर्ष भने बिहीबार सार्वजनिक गरिने छ । नेपाल प्रज्ञा प्रतिष्ठानका कुलपति भूपाल राईले राज्यले प्रज्ञा प्रतिष्ठानका लागि बिनियोजन गर्ने बजेट बढाउनुपर्ने माग गर्नुभएको छ । संस्कृतिलाई एउटा प्राज्ञिक सत्ताको रुपमा विकास गर्न आवश्यक रहेको तथा प्रज्ञा र प्राज्ञहरुलाई उच्च सम्मान गर्नुपर्ने भए पनि सरकारले यसमा ध्यान नदिएको उहाँको गुनासो छ । आज नेपाल प्रज्ञा प्रतिष्ठानको ४० औं प्राज्ञ सभाको उद्घाटन गर्दै कुलपति राईले सरकारले प्राज्ञ प्रतिष्ठान र प्राज्ञहरुलाई सम्मान र मर्यादा नगरेको गुनासो गर्नुभएको हो । सरकारले संस्कृति र प्राज्ञिक फाँटलाई हेर्ने नजर फेर्नुपर्छ, कुलपति राइले भन्नुभयो ।राजनीति र राज्य सत्ताको बीचमा प्रज्ञा र प्राज्ञहरु परेको भए पनि यसलाई सुधार गर्दै जानुपर्नेमा उहाँले जोड दिनुभयो । प्रज्ञाका एघारैजना प्राज्ञहरु ज्ञान र बिचारलाई विकन्द्रीकरण गर्ने तथा भाषा र संस्कृतिको जर्गेना गर्न लागि परेको भए पनि बजेट अभावमा धेरै काम गर्न कठिन भएको कुलपति राईले बताउनुभयो ।कुलपति राई, पूर्व कुलपति बैरागी काइला लगायतले संयुक्त रुपमा उद्घाटन गरेको प्राज्ञ सभा आजै सकिएको छ । प्रज्ञालाई नयाँ युग अनुसार अब कसरी अगाडि बढाउने भन्ने बारेमा सभामा पर्याप्त रुपमा छलफल भएको कुलपति राईले बताउनुभयो । प्रज्ञाको आगामी कार्यदिशा र नीतिको बारेमा समान धारणा बनाउँदै सभा सकिएको भए पनि निर्णयहरु भने बिहीबार मात्रै सार्वजनिक हुने छ । यसअघि उद्घाटन कार्यक्रममा बोल्दै पूर्व कुलपति बैरागी काइलाले विभिन्न भाषा र जातजातीका मौलिकता र संस्कृति बचाइराख्नका लागि प्रज्ञाले काम गर्नुपर्ने धारणा राख्नुभएको थियो । सबै भाषाभाषीको संरक्षण गर्दै काम गर्नुपर्ने आवश्यकता रहेको उहाँको भनाइ रहेको थियो । उद्घाटन कार्यक्रममा नेपाल ललितकला प्रज्ञा प्रतिष्ठान, नेपाल नाट्य प्रज्ञा प्रतिष्ठान, भाषा आयोगलगायतका पदाधिकारीहरुको उपस्थिति  थियो । समाज अन्वेषण जर्नल सार्वजनिक प्रज्ञा प्रतिष्ठानको ४० औं प्राज्ञ सभाको उद्घाटनको अवसर पारेर आजै सामाजिक शास्त्र विभागको संयोजकत्वमा प्रकाशनमा आएको समाज अन्वेषण नामक जर्नल सार्वजनिक गरिएको छ । प्रज्ञा प्रतिष्ठानका कुलपति राई, पूर्व कुलपति बैरागी काईंला, प्राज्ञ डा. कौशिला रिसाल तथा अन्य अतिथिहरुले संयुक्तरुपमा जर्नल सार्वजनिक गर्नुभएको हो । बहुभाषिक, बहुसामाजिक, बहुसांस्कृतिक नेपाली समाजको सामाजिक शास्त्रसम्बन्धी विषयमा अनुसन्धानमूलक अर्धवार्षिक जर्नल प्रकाशन गर्न सुरुवात गरिएको सामाजिक शास्त्र विभागका प्रमुख प्राज्ञ डा. कौशिला रिसालले जानकारी दिनुभयो । सामाजिक शास्त्रसम्बन्धी विभिन्न विषयका विज्ञले यसमा लेखहरु लेख्न सक्ने छन् । यसबाट देशको बहुभाषिक, सांस्कृतिक तथा नेपालका समाज र संस्कृतिका हरेक पाटा उजागर गर्न थोरै भए पनि सहयोग पुग्ने विश्वास डा. रिसालले व्यक्त गर्नुभयो ।  